text: जवाहरलाल नेहरु स्वतंत्र भारत के पहले प्रधानमंत्री थे। जवाहरलाल नेहरु एक ऐसे नेता थे, जो स्वतन्त्रता से पहले और बाद में भारतीय राजनीति के मुख्य केंद्र बिंदु थे। भारत के राष्ट्रपिता महात्मा गाँधी के साथ जवाहरलाल नेहरु सहायक के तौर पर भारतीय स्वतन्त्रता अभियान के मुख्य नेता थे। भारत को स्वतंत्र बनाने के लिए वे अंत तक संघर्ष करते रहे और स्वतंत्रता के बाद भी देश की सेवा करते रहे। जवाहरलाल नेहरु को आधुनिक भारत का रचयिता भी माना जाता था। बच्चों के प्रति उनका बहुत ज्यादा लगाव होने के कारण उन्हें बच्चे “चाचा नेहरु” के नाम से भी जानते थे। पंडित संप्रदाय से होने के कारण जवाहरलाल नेहरु को पंडित नेहरु भी कहा जाता था।